இதனை ராஜாஜியும் ஆதரித்தார்கள். காமராஜர் முதலமைச்சராக இருக்கும் வாய்ப்பை இழக்க வேண்டும் என்பதற்காகத்தான் ராஜாஜி இதை ஆதரிக்கிறார் என்று அப்போது அவர் மீது பழி சுமத்தினார்கள். தட்சிணப் பிரதேசம் என்ற கருதுகோள் திராவிட நாடு என்ற உங்களது கோட்பாட்டிற்கு உடன்பாடானதுதானே, இவ்வாறு அமைவதை ஒரு தொடக்கமாகக் கொண்டு ஆதரித்தால் என்ன என்று கேட்டபோது அண்ணா அதற்கு பதில் அளிக்காமல் புன்னகைத்தார்கள். பல சந்தர்ப்பங்களில் அண்ணா அவர்கள் வெறும் புன்னகையையே பதிலாக அளித்துவிடுவார்கள். “சரிதான் ஆனால் ஏற்க இயலாத நிலைமை இருக்கிறது’ என்று அதற்கு அர்த்தம். ஏனென்றால் துரதிருஷ்ட வசமாக அண்ணா அவர்கள் ஓர் அரசியல்வாதியாகவும் இருந்தார்கள். ராஜாஜியும் ஓர் அரசியல்வாதியாக இருந்த போதிலும், எத்தகைய அபகீர்த்தியையும், பழிச் சொல்லையும் தாங்கிக்கொள்ளும் படிநிலையை அடைந்துவிட்டிருந்ததாலும், மக்கள் நலனுக்கான காரியத்தை மேற்கொள்ள மக்கள் ஆதரவு தேவையில்லை என்று கருதுகிறவராக இருந்ததாலும் தமக்குச் சரியென்று பட்டதை வெளியில் சொல்லவோ செயல்படுத்தவோ என்றுமே தயங்கியதில்லை.